‘Padwoede’: Man in kop geskietNicky Botes kort voor sy dood by sy nuwe Toyota Hilux. (Foto: Facebook) Die polisie in Noordwes ondersoek ’n saak van moord nadat ’n man tydens ’n beweerde padwoede-voorval in Klerksdorp in die kop geskiet is. Nicky Botes, ’n inwoner van Schweizer-Reneke, is dood nadat hy na bewering Saterdagaand met ’n sekerheidswag in ’n argument betrokke geraak het. Dit het later op ’n vuisgeveg uitgeloop en die sekerheidswag het toe glo ’n vuurwapen te voorskyn gebring en ’n skoot afgevuur. Dit is onseker waaroor die twee baklei het. Kol. Adele Myburgh, woordvoerder van die polisie, sê die polisie is Saterdagaand na die hoek van Buffeldoorn- en Josephstraat in Wilkoppies ontbied ná ’n argument tussen die bestuurder van ’n silwerkleurige Toyota Hilux (Botes) en die bestuurder van ’n Nissan NP200 uitgebreek het. Die Nissan behoort volgens Myburgh aan ’n veiligheidsmaatskappy, hoewel die naam van dié maatskappy nie bekend is nie. Die argument het volgens Myburgh “vererger” en die twee het handgemeen geraak. Myburgh sê volgens inligting het die sekerheidswag tydens die konfrontasie ’n vuurwapen uitgeruk en glo die bestuurder van die Hilux in die kop geskiet. Hy is op die toneel dood. Twee passasiers van die Hilux is ongedeerd. Die sekerheidswag is egter ná die voorval na ’n hospitaal geneem weens sy beserings. Niemand is nog in verband met die moord in hegtenis geneem nie en ’n volledige ondersoek word gedoen. Myburgh kon nie Maandagoggend die slagoffer se naam aan Maroela Media bevestig nie, aangesien hy nog formeel uitgeken moet word. Medelye stroom egter in op ’n inskrywing wat Botes kort voor sy dood op Facebook gemaak het oor die nuwe silwerkleurige Toyota Hilux wat hy aangekoop het. Boodskappe van gelukwensing het sedertdien in dié van medelye verander. Africa-Offroad Racing het ook ’n foto van Botes en sy jong seun gedeel en hul medelye met sy vriende en familie ná die “skietvoorval” betuig.